text: Ballonklovn Mike kritiserer Ballonklovn Pokus
  13 august 2013 kl. 13.35
  Ballonklovn Pokus, der fik slag af en vred mor i forbindelse med et show, får ikke opbakning af en ballonklovn-kollega. Tværtimod får Pokus kritik for sin måde at tackle situationen på.
  Under et show i Horsens blev Ballon Klovn Christian Jan Dürr så træt af en lille dreng, der tog nogle balloner, at han tog drengen i armen, og gik for at finde hans forældre.
  Det endte senere med, at Christian Jan Dürr fik slag af drengens mor.
  Men han får ikke støtte af en kollega.
  - Jeg kunne bestemt ikke finde på at tage fat i et barn, siger Mikael Low, der arbejder under kunstnernavnet Ballon Mike, til BT.
  Han forklarer, at til langt de fleste af sine shows, er der et enkelt barn, der giver problemer.
  - Jeg lægger som regel en hånd på skulderen af barnet, der larmer. Så plejer det at hjælpe. Ellers tager jeg barnet med på scenen som medhjælper, siger Mikael Low. 
  - Jeg synes slet ikke, det er i orden at tage fat i en dreng, siger Mikael Low til BT.
  